REZOLUȚIA FORUMULUI ALEȘILOR LOCALI DIN ROMÂNIA
Pentru reforma administrației publice și reorganizarea administrativ-teritorială a României

Noi, participanții la Forumul Aleșilor Locali din România,
Conștienți de necesitatea unei reforme structurale a administrației publice, în vederea construirii unui stat mai eficient, mai suplu, mai responsabil și mai apropiat față de cetățeni;
Considerând că reforma trebuie să înceapă de la nivelul administrației publice centrale și să continue, etapizat și fundamentat, la nivel județean și local, prin reducerea birocrației, eliminarea suprapunerilor instituționale și consolidarea capacității administrative;
Considerând că o reformă de asemenea amploare trebuie să fie rezultatul unui proces transparent de consultare, dialog și consens politic și social, nu al unor decizii unilaterale impuse de Guvern;
Ne exprimăm acordul de principiu și susținerea pentru reforma administrativă și reorganizarea administrativ-teritorială a României, în considerarea următoarelor principii și direcții fundamentale:
1. Reforma administrației publice de sus în jos – reorganizarea administrației publice centrale, urmată de restructurarea nivelului județean și local.
· Această reformă trebuie să aibă la bază un model administrativ construit în jurul următoarelor obiective:
· Reducerea numărului de ministere la 10;
· Reducerea numărului de parlamentari la maximum 300;
· Reorganizarea administrativ-teritorială prin constituirea unor județe consolidate;
· Consolidarea administrativă a localităților pe baza unor criterii obiective.
2. Reorganizarea administrativ-teritorială prin constituirea unor județe consolidate, potrivit unei noi configurații teritoriale, fundamentate pe criterii de eficiență administrativă, sustenabilitate financiară, capacitate instituțională și dezvoltare echilibrată.
· Noua organizare administrativ-teritorială trebuie să fie însoțită de o strategie integrată de dezvoltare, care să includă:
· Investiții strategice;
· O rețea școlară modernizată;
· O rețea de sănătate modernă și accesibilă;
· Dezvoltarea infrastructurii de interes teritorial;
· Consolidarea capacității de planificare și implementare a proiectelor de dezvoltare la nivelul noilor structuri administrativ-teritoriale.
3. Eficiență administrativă și responsabilitate bugetară – reducerea birocrației, eliminarea suprapunerilor instituționale și utilizarea eficientă a resurselor publice.
4. Descentralizare reală și autonomie locală – transferul competențelor către autoritățile locale, însoțit de resursele financiare, umane și patrimoniale necesare.
· În acest sens, susținem:
· Consolidarea veniturilor proprii ale administrațiilor locale și reducerea dependenței excesive de transferurile discreționare de la bugetul central;
· Instituirea unor mecanisme echitabile și predictibile de repartizare a resurselor financiare;
· Valorificarea resurselor naturale în beneficiul comunităților locale;
· Alocarea unei cote echitabile din redevențele rezultate din exploatarea resurselor naturale către bugetele comunităților locale;
· Asigurarea resurselor necesare exercitării competențelor descentralizate, fără transferarea unor obligații financiare neacoperite către autoritățile locale.
5. Respectarea interesului comunităților locale – garantarea continuității serviciilor publice, a accesului cetățenilor la administrație și valorificarea particularităților locale.
6. Respectarea identității istorice, culturale și locale - noua configurație teritorială trebuie să valorifice patrimoniul cultural și istoric, specificul local și continuitatea identitară a comunităților. Consolidarea administrativă nu trebuie să însemne dispariția identității comunităților locale.
7. Profesionalizare și digitalizare – modernizarea administrației, creșterea performanței instituționale și îmbunătățirea relației dintre administrație și cetățean.
Prin prezenta rezoluție, ne exprimăm susținerea pentru principiile reformei administrației publice și ale reorganizării administrativ-teritoriale având ca obiectiv construirea unui stat eficient, descentralizat și responsabil față de cetățeni.
Susținem inițierea acestei reforme și implicarea activă a aleșilor locali în fundamentarea, definitivarea și promovarea soluțiilor propuse, prin valorificarea experienței și observațiilor rezultate din administrația publică locală.
Prin prezenta rezoluție, ne exprimăm susținerea pentru principiile reformei și disponibilitatea de a contribui la construirea unui nou model administrativ, bazat pe județe consolidate, administrație eficientă și autonomie locală reală, adaptat nevoilor României și interesului cetățenilor.
Reafirmăm că reforma administrativă trebuie să înceapă de la vârful statului, prin reducerea și eficientizarea administrației centrale, și să continue cu reorganizarea nivelului județean și local, în baza unor criterii obiective, transparente și echitabile.
Reforma administrației publice trebuie făcută pentru cetățeni și împreună cu cetățenii, nu împotriva lor.

